Тарловский Марк Ариевич

Тарловский Марк Ариевич [20. 6. 1902, Елизаветаград (азыркы Кировоград) – 17. 7. 1952, Москва] – акын, котормочу. Одессада гимназияда окуган. 13 жашынан эле ыр жаза баштаган. Одессада Ю. Олеша, В. Катаев, Э. Багрицкийлер менен тааныш болгон. 1921-жылы ММУга кирип, 1924-жылы бүткөн. 1923-жылдан Тарловскийдин чыгармалары басма сөздө үзбөй жарыялана баштаган. «Бумеранг» (1932), «Туулган жер» (1935), ж. б. ыр жыйнактардын автору. 1936-жылы «Манас» эпосун которуу боюнча уюштурулган жабык конкурста С. Липкин, Л. Пеньковскийлер менен бир катар жеңишке жетишип, эпостун «Кандардын кастыгы», «Казаттын башы» сыяктуу эпизоддорун которгон. Котормолор кийин «Чоң казат» (1946) китебинде жарык көргөн. Ошондой эле Навои, Махтумкулинин чыгармаларын жана «Гесер», «Кабыланды баатыр» дастандарын которгон.
Чыгармалары: Манас: Великий поход. Кыргызский эпос/ Пер. С. Липкина, Л. Пеньковского, М. Тарловского. Б., 2004. 
Категория: Инсандар
Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9